Uznesenie č. 26/25-26

príloha k Zápisnici z riadneho plenárneho zasadnutia č. 25 konaného dňa  28. apríla 2009 a č.26 konaného dňa  30. júna 2009 na MZ SR na tému
	
Činnosť (aktivity) súkromných plazmaferetických zariadení na území SR

Etická komisia MZ SR (EtK) prijala k danej téme nasledujúce uznesenie:

1.	EtK odporúča aby Ministerstvo zdravotníctva SR

a)	regulovalo právne záväzným spôsobom štandardné a rovnocenné podmienky pre všetky osoby, ktoré darujú krv a/alebo jej zložky ako aj pre všetky pracoviská (verejnoprospešné, štátne, súkromné), ktoré takéto odbery od darcov uskutočňujú, a to najmä
•	definovaním dobrovoľného darcovstva krvi,
•	stanovením podmienok refundácie nevyhnutných nákladov darcu vo vecnom aj finančnom vyjadrení,
•	úpravou podmienok náboru darcov.

b)	zvážilo organizačnú a právnu úpravu exkluzivity SR na potenciál darcov na svojom území s prednostným využitím darovanej krvi a/alebo jej zložiek na území SR. EtK odporúča zvážiť aj právnu úpravu zákazu vývozu krvi a/alebo zložiek krvi, ktoré majú potenciálne využitie na území SR, s prípadným povolením vývozu výlučne takých výrobkov z krvi, o ktorých sa vopred preukáže, že sú z hľadiska potrieb v SR nadbytočné, to sa netýka prípadných záväzkov SR vyplývajúcich z medzinárodných zmlúv a dohovorov.

c)	chránilo dobrovoľných darcov krvi a/alebo jej zložiek pred rizikami, ktoré vyplývajú z predaja krvi a/alebo jej zložiek ako obnoviteľnej súčasti tela, a to najmä
•	stanovením maximálneho počtu odberov krvi a/alebo jej zložiek za časové obdobie a maximálneho množstva pri jednom odbere,
•	zabezpečením nevyhnutnej štruktúry laboratórnych testov pred odberom krvi a/alebo jej zložiek tak, aby sa vylúčili z darcovstva osoby, kde by časté darcovstvo  mohlo viesť k poškodeniu zdravia resp. narušeniu fyziologických regulácii darcu/napr. krvinky, špecifické proteíny, resp. iné modulátory, alebo k ohrozeniu zdravia potenciálneho prijímateľa.

2.	EtK upozorňuje, že dobrovoľné darcovstvo krvi má na Slovensku tradíciu a v súčasnosti je znakom etickej vyspelosti mladých ľudí, ktorí sa takto solidarizujú s chorými spoluobčanmi. Ak zdravotníctvo nechce túto významnú skupinu darcov stratiť, musí zlepšiť vlastné etické postoje k darcom aj k ich daru. Zdravotníctvo by malo z princípu solidarity prijať dobrovoľnú etickú reguláciu, z ktorej (a najmä z jej dodržiavania) by bolo zrejmé, že si darcov a ich dar váži a venuje mu náležitú pozornosť a úctu. Preto by mali 
•	byť pracoviská Národnej transfúznej služby SR a transfúziologické oddelenia nemocníc kvalitne vybavené a plne funkčné tak, aby boli po tejto stránke schopné konkurovať napr. odberovým strediskám v zahraničí,  
•	mať krv a výrobky z nej regulovanú transparentne stanovenú cenu, 
•	zdravotné poisťovne preplatiť spotrebovanú krv a krvné deriváty v stanovených cenách a zdravotnícke zariadenia by si mali dôsledne plniť peňažné záväzky voči svojim dodávateľom krvi a krvných derivátov.

v Bratislave dňa 26. mája 2009